དེ་ལྟར་སྐབས་དེར་ལོ་པཎ་དང་མཁས་གྲུབ་རབ་དང་རིམ་པར་བྱོན་པ་རྣམས་ཀྱིས་མདོ་སྔགས་ཀྱི་བསྟན་པ་རྒྱ་ཆེར་སྤེལ་བས་བོད་ལ་སངས་རྒྱས་ཆོས་ལུགས་ཀྱི་གྲུབ་མཐའ་མི་འདྲ་བ་མང་དུ་ཐོན་ཏེ།སྔར་གྱི་རང་སའི་གདོད་མའི་ཆོས་ལུགས་བོན་ཆོས་དང་བསྟན་པ་སྔ་དར་གྱི་སྐབས་མཁན་སློབ་ཆོས་གསུམ་ནས་བརྒྱུད་པའི་གསང་སྔགས་སྔ་འགྱུར་རྙིང་མ་བའི་སྟེང་།ཇོ་བོ་རྗེ་དང་འབྲོམ་སྟོན་པ་ལས་བརྒྱུད་པའི་བཀའ་གདམས་དང་།འབྲོག་མིའི་སློབ་མ་འཁོན་དཀོན་མཆོག་རྒྱལ་པོ་ལས་བརྒྱུད་པའི་ས་སྐྱ་པ།མཁས་གྲུབ་ཁྱུང་པོ་རྣལ་འབྱོར་ལས་བརྒྱུད་པའི་ཤངས་པ་བཀའ་བརྒྱུད།མར་མི་དྭགས་གསུམ་ལས་བརྒྱུད་པའི་དྭགས་པོ་བཀའ་བརྒྱུད་སོགས་གསར་ཐོན་གྱི་གྲུབ་མཐའ་ཁག་གིས་རང་རང་གི་ལྟ་བ་སྒྲོག་པ་དང་གཞུང་ལུགས་སྤེལ་ཆེད་བྱ་ཐབས་རྣམ་པ་སྣ་ཚོགས་ལ་བརྟེན་ནས་རང་གི་ལྟ་བ་དང་ཆོས་ལུགས་ཀྱི་རྣམ་གཞག་སྒྲོགས་སྤེལ་བྱས་པ་ལས།རྣལ་འབྱོར་གྱི་དབང་ཕྱུག་ཆེན་པོ་རྗེ་བཙུན་མི་ལ་རས་པས་རང་གི་སྐད་ངག་བདེ་བའི་ཕན་ཡོན་ལ་བརྟེན་ནས་མགུར་གྱི་རྣམ་པ་བཀོལ་ཏེ་བཀའ་བརྒྱུད་བསྟན་པའི་ལྟ་བ་དྲིལ་བསྒྲགས་བྱས་པ་རྣམས་དུས་རབས་བཅོ་ལྔ་པའི་ནང་གཙང་སྨྱོན་གྱིས་ཕྱོགས་བསྒྲིགས་ཐོག་ཤིང་པར་དུ་བཏབ་རྗེས་བླ་ཆེན་དང་སྒོམ་ཆེན།རྣལ་འབྱོར་པ་རྣམས་ཀྱིས་བཞེངས་པའི་མགུར་ཆར་རྗེས་ཀྱི་ཤ་མོ་བརྡོལ་བ་ཇི་བཞིན་བསམ་གྱིས་མི་ཁྱབ་པ་ཞིག་བྱུང་འདུག་ལ།སེམས་ཅན་ཁམས་རྣམས་སྨིན་ཅིང་གྲོལ་བའི་ཕྱིར།བཅོས་མེད་ལྷུགས་པའི་ངང་ཚུལ་མ་འགགས་པས།སྲིད་གཞིའི་སྣ་བའི་དཔྱིད་དུ་ཚངས་དབྱངས་ཀྱི།མགུར་མར་གྲགས་པའི་དབངས་རྣམས་མི་ནུབ་སླད།ཤོག་དཀར་ཡངས་པོའི་ངོགས་སུ་སྤེལ་བར་བྱ་ཞེས་མགུར་གྱི་དབྱངས་རྣམས་མི་ནུབ་པའི་ཆེད་དུ་ཤོག་དཀར་ཡངས་པའི་ཐོག་དབྱངས་རིས་སུ་སྤེལ་བའང་མང་བར་སྣང་།